Sagkyndige fra Rambøll er på vej til Aalborg for at vurdere skaderne på den påkørte bro. Først herefter vil motorvejen i sydgående retning igen blive åbnet. Al sydgående trafik bliver nu ledt over i det nordgående tunnelrør. - Der vil gå mange timer endnu, inden motorvejen er åben igen i begge spor. Vi forventer først, at den åbnes sidst på aftenen, siger vagthavende ved Nordjyllands Politi i Aalborg. Den foreløbige vurdering fra politiet går på, at en kran på lastbilen ikke har været slået ordentlig ned, og derfor har ramt broen. Politiet forventer store trafikale problemer i løbet af eftermiddagen, når folk skal hjem fra arbejde. Allerede torsdag eftermiddag ved 13.30 tiden var der 3 kilometer kø i sydgående retning.

Referat:
En lastbil kørte torsdag over middag ind i en gangbro lige før Limfjordstunnellen. Beton stykker fra broen er faldet ned på motorvejen, og politiet frygter, at broen kan styrte sammen. Derfor er al trafik spærret i sydgående retning.